Diari Oficial de la Generalitat Valenciana


Sumari del DOGV 5174, del 11-01-2006 (2006/145)

ORDE de 27 d'octubre de 2005, de la Conselleria de Cultura, Educació i Esport, per la qual es delimita l'entorn de protecció del castell d'Ayora (València) i se n'establix la normativa de protecció.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5174

Data del DOGV
:   11-01-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/145


Data del document
:   27-10-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Ayora
    * patrimoni cultural
    * legislació
    * protecció del patrimoni
    * zona urbana
    * ben cultural
    * patrimoni arquitectònic

ORDE de 27 d'octubre de 2005, de la Conselleria de Cultura, Educació i Esport, per la qual es delimita l'entorn de protecció del castell d'Ayora (València) i se n'establix la normativa de protecció. [2006/M145]
  
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural integrants del patrimoni cultural valencià tots els béns que a l'entrada en vigor d'esta ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, i en virtut de l'atribució legal o automàtica de condició monumental continguda en els disposicions addicionals primera i segona d'esta última norma. El denominat castell d'Ayora constituïx, doncs, per ministeri de la llei, un bé d'interés cultural amb la categoria de monument.
  
En aplicació de la disposició transitòria primera, paràgraf segon, de la Llei 4/98, d'11 de juny, de la Generalitat Valenciana, del Patrimoni Cultural Valencià, relativa a la complementació de les declaracions de béns d'interés cultural produïdes amb anterioritat a l'entrada en vigor d'esta i referides a béns integrants del patrimoni cultural valencià, a fi d'adaptar el seu contingut als requisits que en esta s'establixen, la Direcció General de Promoció Cultural i Patrimoni Artístic va adoptar Resolució de data 22 de novembre de 1999 (DOGV 14.01.2000) per la qual es va acordar tindre per incoat expedient de delimitació de l'entorn de protecció i de determinació de la normativa de protecció del castell d'Ayora, emplaçat en el terme municipal d'Ayora (València), corregida en els seus errors per una altra de d'esta mateixa Direcció General de data 19 de maig de 2000 (DOGV 31.05.2000) de resultes de les al·legacions formulades per Emilio Carpio Cámara.
  
S'han complit tots els tràmits preceptius legalment previstos per a la delimitació de l'entorn de protecció del castell d'Ayora i establiment de la seua corresponent normativa protectora; de manera que s'ha completat el contingut de la declaració produïda en el seu dia amb les noves determinacions que exigix la Llei 4/98, d'11 de juny, del Patrimoni Cultural Valencià, d'acord amb la facultat que arbitra la disposició transitòria primera, paràgraf 2 de la mateixa norma.
  
En compliment del que disposa este precepte i el Decret 8/2004, de 3 de setembre, del president de la Generalitat, pel qual s'assignen competències a les conselleries, i fent ús de les facultats conferides per l'article 35 de la Llei 5/1983, de 30 de desembre, del Govern Valencià,
  
ORDENE
  
Primer
  
Delimitar l'entorn de protecció del castell d'Ayora (València) i establir-ne la normativa de protecció.
  
Segon
  
L'entorn de protecció del bé d'interés cultural, així com el règim de protecció, queda definit en els annexos que formen part de la present orde. La documentació complementària consta en l'expedient corresponent.
  
Tercer
  
Comunicar la present delimitació d'entorn i determinació de normativa protectora del castell d'Ayora(València) al Registre General de Béns d'Interés Cultural a l'efecte de la seua constància en este.
  
Disposició final
  
La present orde entrarà en vigor a partir de la publicació en el Diari Oficial de la Generalitat Valenciana.
  
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14, 44 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu en els terminis i davant dels òrgans i pels interessats que s'indiquen a continuació:
  
El recurs de reposició haurà d'interposar-se davant del conseller de Cultura, Educació i Esport en el termini d'un mes a comptar de l'endemà de la publicació, per aquells interessats diferents de les administracions públiques.
  
El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.
  
València, 27 d'octubre de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
ANNEX I
  
Delimitació gràfica
  
1. Descripció
  
El castell d'Ayora s'assenta sobre un turó rocós que domina la població. El seu origen és àrab, però és possible que fóra construït sobre restes iberes i romanes.
  
La construcció del castell actual es va realitzar després de la conquista cristiana. Va posseir una gran torre de l'Homenatge de la qual encara queden prou restes i dos places d'armes. Es va envoltar de muralles i torrasses de defensa.
  
Al voltant es va agrupar la població, protegida, al seu torn, per una altra muralla rodejada d'un fossat amb quatre portes d'accés.
  
El castell va patir en els segles posteriors moltes remodelacions, especialment a partir del segle XVI, i es va convertir en un palau fortalesa en el segle XVII.
  
2. Justificació de la delimitació proposada
  
La delimitació s'establix segons els criteris següents:
  
- Topogràfics i paisatgístics, amb la inclusió del turó en què es troba situat el castell i els elements del paisatge urbà, illes i carrers immediatament lligats a la percepció d'este.
  
- Arqueològics, incorporant els vessants entorn del castell i basant-se en la previsible successió d'assentaments de població previs o lligats al castell. També s'hi inclouen les illes, on es localitzen les restes de la muralla exterior que protegia la població.
  
3. Delimitació de l'entorn
  
Origen: punt A situat a la plaça de Los Olmos, intersecció de l'eix del carrer Empedrá amb la prolongació de l'eix del carrer del Carril Alto.
  
Sentit: horari.
  
Línia delimitadora: des de l'origen, la línia continua cap al nord-est per l'eix del carrer Empedrá; travessa la plaça Major i continua per l'eix del carrer Portal de San Vicente. Gira cap al sud per l'eix del carrer Virgen del Rosario i continua pels eixos dels carrers Manuel Reig i Obispo Pérez fins al carrer San Antonio. Gira cap al a nord-oest per l'eix del carrer San Antonio i per l'eix del carrer Carril Alto fins al punt d'origen.
  
4. Normativa de protecció del monument i el seu entorn (article 28 de la Llei 4/1998, d'11 de juny, del Patrimoni Cultural Valencià)
  
Monument:
  
Article 1. S'atindrà al que disposa la secció segona, Règim dels béns immobles d'interés cultural, del capítol III, títol II de la Llei 4/1998, d'11 de juny, del Patrimoni Cultural Valencià, aplicable a la categoria de monument.
  
Article 2. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució d'estos fins. L'autorització particularitzada d'ús es regirà segons el que disposa l'article 35 de la Llei del Patrimoni Cultural Valencià.
  
Entorn de protecció:
  
Article 3. A fi de preservar el paisatge històric del castell no s'hi autoritzarà cap edificació per a qualsevol ús ?a excepció de les illes qualificades en la revisió del Pla General d'Ordenació Urbana d'Ayora, aprovada definitivament per la Comissió Provincial d'Urbanisme el 8 de juny de 1982- i quedaran expressament prohibits els moviments de terres i excavacions que no es realitzen de conformitat amb l'article següent, senyalitzacions de tipus publicitari i tala d'arbres sense autorització expressa de l'organisme competent en matèria de medi ambient i de la conselleria competent en matèria de cultura.
  
En el vessant sud del turó, on s'assenta el castell, es procedirà a la restitució del perfil original. A este efecte, es realitzarà el terraplenament de les excavacions existents en el vessant fins a la conformació del seu talús original.
  
Es fomentarà la repoblació forestal amb varietats autòctones, sempre que no perjudiquen el monument.
  
Article 4. Les actuacions arqueològiques hauran de ser autoritzades per la conselleria competent en matèria de cultura, d'acord amb l'article 60 de la Llei del Patrimoni Cultural Valencià, i, d'altra banda, serà aplicable al monument i al seu entorn de protecció el règim tutelar establit en l'article 62 de la Llei 4/98, d'11 de juny, del Patrimoni Cultural Valencià.
  
Article 5. Les illes edificables mantindran les alineacions establides en la revisió del pla general.
  
Article 6. Es mantindrà la parcel·lació històrica de l'entorn, i s'acceptarà l'agrupació de les parcel·les, mentre no se supere una amplària final màxima de fatxada de 16 m.
  
Article 7. L'alçària reguladora, definida segons el reglament de zones d'ordenació urbanística de la Comunitat Valenciana, serà la mateixa de l'edifici actualment existent, sempre que no supere el nombre màxim de plantes de tres (incloent-hi la baixa). Els edificis que superen este nombre de plantes es regiran pel règim de fora d'ordenació. A este efecte, en els supòsits que concloga la seua vida útil, es pretenguen obres de reforma de transcendència equiparable a la reedificació, una remodelació amb eliminació de les plantes superiors, o una substitució voluntària d'estos se'ls aplicaran les ordenances de protecció d'esta normativa. Tot això sense perjuí de la possible aplicació de l'article 21 de la Llei del Patrimoni Cultural Valencià a estos immobles. L'alçària màxima reguladora per a estos últims s'establix en 9,50 m.
  
Article 8. L'ús característic dels edificis serà el residencial amb els usos compatibles acceptats pel Pla General.
  
Article 9. Els edificis de l'entorn, pel seu alt valor ambiental i testimonial d'una arquitectura i tipologia que caracteritza l'entorn del monument, mantindran les fatxades visibles des de la via pública, i en preservaran i restauraran els caràcters originals.
  
Article 10. Les fatxades de nova edificació o de remodelació d'aquelles no tradicionals s'adequaran amb caràcter estètic a la tipologia i acabats de la zona atenent les disposicions següents:
  
- Els ràfecs de coberta seran els tradicionals a la zona.
  
- Els buits seran de proporció vertical, disposició i dimensions característiques de la zona.
  
- Es prohibixen els acabats amb materials no tradicionals o que suposen la imitació d'altres materials.
  
- Els balcons seran de safata de gruix no superior a 15 cm, volada no superior a 40 cm, longitud màxima de 1,80 m i barana de ferro, i es prohibiran els miradors.
  
- Els tancaments seran de fusta.
  
- Es prohibixen les persianes, excepte les persianetes exteriors enrotllables tradicionals.
  
Article 11. Les obres de reforma interior, que tinguen el nivell de rehabilitació, que s'escometen en els edificis inclosos en l'entorn hauran d'adequar la fatxada a les condicions estètiques d'esta normativa.
  
Article 12. Les cobertes seran inclinades, de pendent màxima del 35%, de dos aiguavessos, de teula àrab. El carener estarà situat a una altura màxima de 2,25 m respecte a l'alçària màxima reguladora.